b'\n_START_ARTICLE_\nM\xc3\xa4nnipark\n_START_PARAGRAPH_\nM\xc3\xa4nnipark (ka Keskuse parkmets) on Tallinnas Mustam\xc3\xa4e linnaosa Mustam\xc3\xa4e asumis Ehitajate tee, S\xc3\xb5pruse puiestee ja Keskuse t\xc3\xa4nava vahelisel alal asuv park._NEWLINE_Pargi pindala on 10,6 hektarit.  _NEWLINE_Park on aktiivselt kasutatav puhkeala, kus aeg-ajalt korraldatakse ka massi\xc3\xbcritusi._NEWLINE_Pargis on kivine piknikuplats, liikluslinnak ja laste m\xc3\xa4nguv\xc3\xa4ljak. Valgustust ja teid on rekonstrueeritud. 2003. aastast on park koeravabaks tsooniks kuulutatud.\n_START_SECTION_\nLoodus\n_START_PARAGRAPH_\nAla on kunagine liivik, mis on looduslikul teel taimestunud.\n_START_SECTION_\nTaimestik\n_START_PARAGRAPH_\nPuistute kogupindala on 4,3 ha. _NEWLINE_Kasvab ainult samblam\xc3\xa4nnikuid. _NEWLINE_Esineb m\xc3\xb5ningaid v\xc3\xb5\xc3\xb5rliikide isendeid. _NEWLINE_Puistute seisund on rahuldav. Kohati kannatavad puistud tugeva rekreatiivkoormuse all.\n_START_SECTION_\nLinnustik\n_START_PARAGRAPH_\nHaudelinnustik on suhteliselt liigivaene. Pesitsejatest on dominantliigid metsvint, mustr\xc3\xa4stas, hallvares ja rasvatihane. _NEWLINE_Kaitsealustest liikidest esineb toitek\xc3\xbclalisena kanakull._NEWLINE_Probleemliikideks on hallvares ja hakk. Talvepoolaastal on Mustam\xc3\xa4e M\xc3\xa4nnipark kujunenud seltsingus \xc3\xb6\xc3\xb6bivate vareslaste koondumis- ja sageli ka arvuka \xc3\xbchis\xc3\xb6\xc3\xb6bimise paigaks.\n_START_SECTION_\nRekonstrueerimine\n_START_PARAGRAPH_\n1990ndatel n\xc3\xa4gi linnavalitsus linna \xc3\xbcldplaneeringus ette uue Mustam\xc3\xa4e keskuse rajamist.   _NEWLINE_\xc3\x9che ideena n\xc3\xa4hti seda keskust M\xc3\xa4nnipargis. Koostati detailplaneering ja projekt. Mustam\xc3\xa4e Linna Halduskogu aga otsustas, et M\xc3\xa4nnipark tuleb s\xc3\xa4ilitada muutmata kujul. Uue kohana pakuti _NEWLINE_Laki t\xc3\xa4nava, Kadaka tee, Tammsaare tee ja Mustam\xc3\xa4e tee vahele j\xc3\xa4\xc3\xa4vat ala._NEWLINE_Mustam\xc3\xa4e linnaosavalitsuse \xc3\xa4rgitusel korrastasid t\xc3\xb6\xc3\xb6mehed (1999) suve l\xc3\xb5pus m\xc3\xbcrtsuga avatavas M\xc3\xa4nnipargis kolme miljoni krooni eest teed ja valgustuse ning rajasid piknikupidajatele kivise kontserdiplatsi, samuti leiavad uuenenud puhkamispaigas koha kaks Tauno Kangro skulptuuri._NEWLINE_Erika Salum\xc3\xa4elt p\xc3\xa4rineb m\xc3\xb5te rajada parki m\xc3\xa4nguv\xc3\xa4ljak-spordikeskus (Taani eeskujul). 1. juunil 2005. arutasid Kivisilla aia ja maastikukujunduse O\xc3\x9c esindajad ja Mustam\xc3\xa4e linnaosavalitsuse t\xc3\xb6\xc3\xb6tajad pargi tulevast v\xc3\xa4ljan\xc3\xa4gemist detailsemalt. Pargi rekonstrueerimine koos liikluslinnaku ja kahe m\xc3\xa4nguatraktsioonidega v\xc3\xa4ljakuga l\xc3\xa4heb maksma \xc3\xbcle 3 miljoni krooni. M\xc3\xa4nnipark kavandatakse kaks suurt m\xc3\xa4nguv\xc3\xa4ljakut, keskele liikluslinnak, spordiharrastusev\xc3\xb5imalused t\xc3\xa4iskasvanutele ning \xc3\xbcmber pargi jalgratta-rulluisurada._NEWLINE_2003. aastal koostati detailplaneering Keskuse t\xc3\xa4nav 1-3 / S\xc3\xb5pruse puiestee 252 asuva Mustam\xc3\xa4e M\xc3\xa4nnipargi krundi ja Keskuse t\xc3\xa4nav 5 kinnistu piiride muutmine seoses maa-ala suurendamise ja kinnistule kohviku rajamisega. Keskuse t\xc3\xa4nav 5 kinnistul on trolliliini l\xc3\xb5ppjaama dispet\xc5\xa1erihoone ja kinnistu praegune maakasutuse sihtotstarve on transpordimaa._NEWLINE_2008. aastal valmis parki k\xc3\xb5lakoda, mille kavandamisel v\xc3\xb5eti eeskujuks linna seni ainuke v\xc3\xa4ike k\xc3\xb5lakoda N\xc3\xb5mmel Vabaduse pargis N\xc3\xb5mme-Kase 12b. Laulukaare lavaosa on 70-ruutmeetrine ja metallkonstruktsioonidele on ehitatud puust viltune ovaalkatus.\n_START_SECTION_\nM\xc3\xb5tiskluste aed\n_START_PARAGRAPH_\n2014. aastal avati pargis M\xc3\xb5tiskluste aed, kus nimeplaatidega t\xc3\xa4histati nimelised pingid Anton Hansen Tammsaarele, Eduard Vildele, Juhan S\xc3\xbctistele ja Mati Undile. 2015. aastal avati samas nimelised pingid ka Marie Underile ja Silvia Rannamaale.'